Σε απάντηση του ανωτέρω αιτήματός σας και λαμβάνοντας υπόψη την εξυπηρέτηση της διαφανούς διαδικασίας και παράλληλα την προστασία των δεδομένων προσωπικού χαρακτήρα των υποκειμένων τα οποία εμπλέκονται στην εν λόγω διαδικασία γνωμοδοτούμε τα ακόλουθα :
Στα στοιχεία που αιτείται από το Δήμο Μεγαλόπολης η δημότης Π.Γ. με το υπ’ αριθ. Πρωτ. Του Δήμου σας 11628/26.08.2019 περιλαμβάνονται τα αντίγραφα όλων των αιτήσεων έτερου δημότη, τα συνημμένα σε αυτές έγγραφα και οι σχετικές απαντήσεις του Δήμου προς αυτόν.
Από τα στοιχεία που δίνει στην εν λόγω αίτηση η δημότης προκύπτει ότι το συμφέρον που έχει προς γνώση των ανωτέρω εγγράφων προκύπτει από αντιδικία σχετικά με τη νομή ακινήτου με το συνδημότη του οποίου την επικοινωνία με το Δήμο αιτείται να πληροφορηθεί.
Παρ’ ό τι η εν λόγω αντιδικία θα μπορούσε να της παρέχει έννομο συμφέρον για τη λήψη γνώσης του ανωτέρω περιεχομένου, στην προκειμένη περίπτωση – και όσον αφορά ειδικά τα υπ’ αριθ. 7 στην αίτησή της  αιτούμενα στοιχεία – πρόκειται για δεδομένα προσωπικού χαρακτήρα του αντιδίκου της τα οποία αυτός παρέσχε στο Δήμο συναλλασσόμενος με αυτόν ως δημόσια υπηρεσία. Καθώς τα εν λόγω έγγραφα δεν κοινοποιήθηκαν στα πλαίσια της ιδιωτικής επίδικης διαφοράς μεταξύ των δύο δημοτών και παρ’ ότι μπορεί να σχετίζονται με αυτήν, θα πρέπει η κοινοποίησή τους από το Δήμο να αποφευχθεί, διότι στην προκειμένη περίπτωση, κατ’ εφαρμογή του άρθρου 6 παρ.1 περίπτωση στ) του Κανονισμού  για την προστασία των δεδομένων προσωπικού χαρακτήρα, υπερισχύει το δικαίωμα προστασίας των προσωπικών δεδομένων του δημότη, τα οποία αυτός παρέσχε στο Δήμο για άλλο σκοπό, μη σχετιζόμενο με την ιδιωτική αντιδικία του με έτερο δημότη.
Συνεπώς προτείνουμε, βάσει των απαιτήσεων του Κανονισμού 679/2016 για την προστασία των προσωπικών δεδομένων , η υπηρεσία σας να μην παράσχει τα αναφερόμενα στον αριθμό 7.της αίτησης της Π.Γ. προς το Δήμο έγγραφα